法一以余所贈墨爲不佳
作者：晁沖之
朝代：宋

paragraphs: 上人好事世莫當，羅列四寶如文房。
廣交往往得奇物，有墨尺度如圭長。
秋麋折角膠與力，春麝入臍煤生香。
已将雪覆輕羅帕，更令花映紅紗囊。
草堂老人不自料，亦藏一餅誇精妙。
自言和璧持贈君，反爲燕石遭譏誚。
嗚呼萬事孰不然，古今工拙那同調。
君不見當年諸李數不到廷寛，只今賜墨無老潘。